CELEX: 32022R0516
Language: fi
Date: 2021-10-26 00:00:00
Title: Komission delegoitu asetus (EU) 2022/516, annettu 26 päivänä lokakuuta 2021, tulokaslajien ja paikallisesti esiintymättömien lajien käytöstä vesiviljelyssä annetun neuvoston asetuksen (EY) N:o 708/2007 liitteen IV muuttamisesta

1.4.2022   
               
               
                  FI
               
               
                  Euroopan unionin virallinen lehti
               
               
                  L 104/51
               
            
         KOMISSION DELEGOITU ASETUS (EU) 2022/516,
         annettu 26 päivänä lokakuuta 2021,
         tulokaslajien ja paikallisesti esiintymättömien lajien käytöstä vesiviljelyssä annetun neuvoston asetuksen (EY) N:o 708/2007 liitteen IV muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tulokaslajien ja paikallisesti esiintymättömien lajien käytöstä vesiviljelyssä 11 päivänä kesäkuuta 2007 annetun neuvoston asetuksen (EY) N:o 708/2007 (1) ja erityisesti sen 24 artiklan 1 kohdan,
         sekä katsoo seuraavaa:
         
                     (1)
                  
                  
                     Asetuksessa (EY) N:o 708/2007 vahvistetaan puitteet, jotka kattavat tulokaslajeihin ja paikallisesti esiintymättömiin lajeihin liittyvät vesiviljelykäytänteet mainittujen lajien ja niihin liittyvien muiden kuin siirrettävien lajien vesielinympäristöihin kohdistuvien mahdollisten vaikutusten arvioimiseksi ja minimoimiseksi.
                  
               
                     (2)
                  
                  
                     Asetuksen (EY) N:o 708/2007 liitteessä IV luetellaan lajit, joita on yleisesti käytetty vesiviljelyssä pitkään unionin tietyissä osissa ja joihin sovelletaan näin ollen eriytettyä kohtelua helpottamaan toiminnan kehittämistä ilman hallinnollista lisätaakkaa, kuten mainitun asetuksen 2 artiklan 5 kohdassa säädetään.
                  
               
                     (3)
                  
                  
                     Jäsenvaltiot voivat pyytää komissiota lisäämään lajeja asetuksen (EY) N:o 708/2007 liitteeseen IV asetuksen (EY) N:o 708/2007 24 artiklan 4 kohdan mukaisesti. Yksityiskohtaiset säännöt tarvittavista edellytyksistä lajien lisäämiseksi liitteeseen IV vahvistetaan komission asetuksessa (EY) N:o 535/2008 (2).
                  
               
                     (4)
                  
                  
                     Kreikka pyysi, että ruusupargo (Pagrus major) lisätään asetuksen (EY) N:o 708/2007 liitteeseen IV asetuksessa (EY) N:o 535/2008 ja erityisesti sen 3 artiklassa säädettyjen yksityiskohtaisten sääntöjen mukaisesti. Pyynnön mukana toimitetussa tutkimuksessa todetaan, että kyseistä lajia on käytetty vesiviljelyssä Kreikassa pitkään ilman haitallisia vaikutuksia. Komissio arvioi pyynnön ja katsoi, että se on perusteltu ja sen tueksi on esitetty kaikki tarvittavat tiedot.
                  
               
                     (5)
                  
                  
                     Liitteen IV muuttaminen Kreikan pyynnön perusteella antaa mahdollisuuden tehdä mukautuksia liitteessä käytettyyn terminologiaan. Venäjänsammen latinankielinen nimi (Acipenser gueldenstaedtii) on kirjoitettu väärin, ja se olisi korvattava oikealla nimellä. On myös aiheellista muuttaa marmoripaksuotsan latinankielinen nimi nimestä Aristichthys nobilis nimeksi Hypophthalmichthys nobilis.
                  
               
                     (6)
                  
                  
                     Selvyyden vuoksi liitteeseen IV lisätään alaviite, jossa tarkennetaan, että kyseisessä liitteessä lueteltujen lajien hybrideihin ei automaattisesti sovelleta eriytettyä kohtelua, jota sovelletaan luettelossa oleviin lajeihin. Jotta lajiin sovelletaan tätä kohtelua, on noudatettava lajien lisäämistä liitteeseen koskevaa menettelyä.
                  
               
                     (7)
                  
                  
                     Asetuksen (EY) N:o 708/2007 liitettä IV olisi sen vuoksi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EY) N:o 708/2007 liite IV seuraavasti:
            
                        1)
                     
                     
                        Lisätään seuraavat lajit liitteen A-OSAAN – Yleinen: Pagrus major, ruusupargo.
                     
                  
                        2)
                     
                     
                        Korvataan lajin Acipenser gueldenstaeti latinankielinen nimi nimellä Acipenser gueldenstaedtii.
                     
                  
                        3)
                     
                     
                        Korvataan lajin Aristichthys nobilis latinankielinen nimi nimellä Hypophthalmichthys nobilis.
                     
                  
                        4)
                     
                     
                        Lisätään liitteen IV otsikkoon alaviite seuraavasti: ”Tässä liitteessä lueteltujen lajien hybridejä ei tulisi katsoa kuuluvaksi tähän luetteloon.”
                     
                  
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä lokakuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 168, 28.6.2007, s. 1.
         
            (2)  Komission asetus (EY) N:o 535/2008, annettu 13 päivänä kesäkuuta 2008, tulokaslajien ja paikallisesti esiintymättömien lajien käytöstä vesiviljelyssä annetun neuvoston asetuksen (EY) N:o 708/2007 soveltamista koskevista yksityiskohtaisista säännöistä (EUVL L 156, 14.6.2008, s. 6).